
Metodologia de acordare a serviciilor de îngrijire la domiciliu pentru persoane vârstnice
Capitolul I
Dispoziții generale
Art. 1 Prezenta metodologie a fost elaborată cu respectarea prevederilor cadrului general de organizare și funcționare a serviciilor sociale destinate persoanelor vârstnice, reglementat de:
a) Legea nr. 292/2011 a asistenței sociale, cu modificările și completările ulterioare;	
b) Legea nr. 17/2000 privind asistența socială a persoanelor vârstnice, republicată, cu modificările și completările ulterioare;
c) Legea nr. 197/2012 privind asigurarea calității în domeniul serviciilor sociale, cu modificările și completările ulterioare;
d) H.G. nr. 426/2020 privind aprobarea standardelor de cost pentru serviciile sociale, modificată prin H.G. nr. 1253/2022, Anexa nr. 3 – standarde de cost pentru serviciile sociale destinate persoanelor vârstnice;
e) H.G. nr. 886/2000 pentru aprobarea Grilei naționale de evaluare a persoanelor vârstnice, modificată prin H.G. nr. 259/2023;
f) H.G. nr. 867/2015 pentru aprobarea Nomenclatorului serviciilor sociale, precum și a regulamentelor-cadru de organizare și funcționare a serviciilor sociale;
g) Ordin nr. 29/2019 pentru aprobarea standardelor minime de calitate pentru acreditarea serviciilor sociale destinate persoanelor vârstnice, persoanelor fără adăpost, tinerilor care au părăsit sistemul de protecție a copilului și altor categorii de persoane adulte aflate în dificultate, precum și a serviciilor acordate în comunitate, serviciilor acordate în sistem integrat și cantinele sociale;
h) Ordin nr. 2.143/2022 privind modificarea și completarea Ordinului ministrului muncii și justiției sociale nr. 29/2019 pentru aprobarea standardelor minime de calitate pentru acreditarea serviciilor sociale destinate persoanelor vârstnice, persoanelor fără adăpost, tinerilor care au părăsit sistemul de protecție a copilului și altor categorii de persoane adulte aflate în dificultate, precum și a serviciilor acordate în comunitate, serviciilor acordate în sistem integrat și cantinele sociale;
i) Legea nr. 360/29.11.2023 privind sistemul public de pensii ce prevede la art. 84, alin. 6, indexarea pensiilor cu rata inflației de 13,8%, începând cu 01.01.2024;
j) Ordin nr. 1.923/2024 pentru aprobarea Metodologiei-cadru de evaluare a nevoilor comunității în vederea organizării serviciilor sociale pentru persoanele vârstnice;
k) Ordin nr. 2.489/2023 pentru aprobarea Standardelor minime de calitate privind managementul de caz în serviciile sociale acordate persoanelor vârstnice.
Art. 2 Principiile care stau la baza prestării serviciilor sociale de îngrijire la domiciliu sunt următoarele:
a) Respectarea și promovarea cu prioritate a interesului persoanei beneficiare;
b) Protejarea și promovarea drepturilor persoanelor beneficiare în ceea ce privește egalitatea de șanse și tratament, participarea egală, autodeterminarea, autonomia, demnitatea personală și întreprinderea de acțiuni nediscriminatorii și pozitive cu privire la persoanele beneficiare;
c) Asigurarea protecției împotriva abuzului și exploatării persoanei beneficiare;
d) Deschiderea către comunitate;
e) Asistarea persoanelor fără capacitate de exercițiu în realizarea și exercitarea drepturilor lor;
f) Ascultarea opiniei persoanei beneficiare și luarea în considerare a acesteia, ținânduse cont, după caz, de vârsta și gradul său de maturitate, de discernământ și capacitatea de exercițiu;
g) Promovarea unui model familial de îngrijire a persoanei beneficiare;
h) Asigurarea unei îngrijiri individualizate și personalizate a persoanei beneficiare; 
i) Preocuparea permanentă pentru scurtarea perioadei de prestare a serviciilor, în baza potențialului și abilităților persoanei beneficiare de a trăi independent;
j) Încurajarea inițiativelor individuale ale persoanelor beneficiare și a implicării active a acestora în soluționarea situațiilor de dificultate; 
k) Asigurarea unei intervenții profesioniste, prin echipe pluridisciplinare;
l) Asigurarea confidențialității și a eticii profesionale; 
m) Responsabilizarea membrilor familiei/reprezentanților legali cu privire la exercitarea drepturilor și îndeplinirea obligațiilor de întreținere;
n) Primordialitatea responsabilității persoanei/familiei cu privire la dezvoltarea propriilor capacități de integrare socială și implicarea activă în soluționarea situațiilor de dificultate cu care se pot confrunta la un moment dat;
o) Asistarea persoanelor vârstnice aflate în situații de dificultate și vulnerabilitate socială, prin implicarea în identificarea, evaluarea și soluționarea problemelor individuale; 
p) Promovarea principiului justiției sociale prevăzut de actele normative în vigoare; 
q) Egalitatea șanselor privind accesul persoanelor asistate la informații, servicii, resurse și participarea acestora la procesul de luare a deciziilor;
r) Respectarea demnității individului, unicității și valorii fiecărei persoane;
s) Interzicerea oricărei forme de discriminare bazate pe rasă, etnie, sex și orientare sexuală, statut marital, convingeri politice sau religioase, deficiență fizică sau psihică, situație materială, sau orice altă preferință, caracteristică, condiție sau statut;
t) Colaborarea serviciului social Unitate de îngrijiri la domiciliu pentru persoane vârstnice Măcin cu celelate compartimente și servicii sociale din cadrul Direcției de Asistență Socială Măcin și cu alți furnizori publici și privați de servicii sociale.
Art. 3 Scopul serviciului social de îngrijire la domiciliu este de prevenire a instituționalizării persoanelor vârstnice, menținerea autonomiei funcționale în propria locuință și de îmbunătățire a calității vieții acestora. 											

Capitolul 2

Serviciile de îngrijire la domiciliu

Art. 4 Serviciile care se pot acorda persoanelor vârstnice la domiciliu sunt:
a) Servicii sociale privind, în principal, îngrijirea persoanei, prevenirea marginalizării sociale și sprijinirea pentru reintegrarea socială, consiliere juridică și administrativă, sprijin pentru plata unor servicii și obligații curente, îngrijirea locuinței și gospodăriei, ajutor pentru menaj, prepararea hranei;
b) Servicii socio-medicale privind, în principal, ajutorul pentru realizarea igienei personale, readaptarea capacităților fizice și psihice, adaptarea locuinței la nevoile persoanei vârstnice și antrenarea la activități economice, sociale și culturale;
Art. 5 Serviciile sociale de consiliere, în vederea prevenirii marginalizării sociale și pentru reintegrare socială se asigură fără plata unei contribuții, ca un drept fundamental al persoanelor vârstnice, de către lucrătorii sociali/asistenți sociali.
Art. 6 Serviciile sociale prevăzute la art. 4 se asigură fără plata contribuției persoanei vârstnice care, evaluate potrivit grilei naționale de evaluare a nevoilor persoanelor vârstnice:
a) [bookmark: do|caII|si2|ar9|al2|lib]nu au venituri şi nici susţinători legali;
b) [bookmark: do|caII|si2|ar9|al2|lic]sunt beneficiari ai venitului minim de incluziune acordat în baza Legii nr. 196/2016 privind venitul minim de incluziune(VMI), cu modificările şi completările ulterioare, sau realizează venituri al căror cuantum se situează sub nivelul indemnizaţiei sociale pentru pensionari, prevăzute de OUG nr. 6/2009 privind instituirea pensiei sociale minime garantate, aprobată prin Legea nr. 196/2009, cu modificările ulterioare;
c) susţinătorii legali ai persoanelor vârstnice prevăzute la lit. b) realizează venituri al căror cuantum se situează sub cuantumurile veniturilor prevăzute la lit. b).
Art. 7 Persoanele vârstnice care se încadrează în grila națională de evaluare a nevoilor persoanelor vârstnice, îndreptățite să beneficieze de serviciile prevăzute la art. 4 și care realizează venituri, beneficiază de servicii, cu plata unei contribuții în funcție de tipul de servicii acordate și de venitul persoanei, fără a se depăși costul acestora calculat pentru perioada respectivă.
Art. 8 Descrierea serviciilor sociale de îngrijire la domiciliu a persoanelor vârstnice, durata și frecvența acordării acestora,  sunt cuprinse în Anexa nr. 1 la prezenta metodologie. 
Art. 9	Tipul și costul serviciilor de îngrijiri la domiciliu, în conformitate cu prevederile din Anexa nr. 3 (Standardele de cost/an pentru serviciile sociale destinate îngrijirii la domiciliu a persoanelor vârstnice) din H.G. nr. 426/2020 modificată, sunt cuprinse în Anexa nr. 2 la prezenta metodologie.
Art. 10 Contribuția persoanelor vârstnice beneficiare de servicii de îngrijire la domiciliu, în funcție de nivelul venitului net pe membru de familie/persoană singură și gradul de dependență, se stabilește ca procent din costul integral al serviciilor, conform Anexei nr. 3 la prezenta metodologie.

Capitolul 3

Beneficiarii serviciilor sociale de îngrijire la domiciliu

Art. 11 (1) Beneficiarii serviciilor sociale de îngrijire la domiciliu pot fi persoane vârstnice, cu domiciliul în orașul Măcin, pentru care s-a stabilit un anumit grad de dependență, de către comisia de evaluare, conform H.G. nr. 886/2000, modificată prin H.G. nr. 259/2023, pentru aprobarea Grilei naționale de evaluare a nevoilor persoanelor vârstnice, după cum urmează: 
				 
	
Gradul de dependență

	Specificații

	I
	· persoanele care și-au pierdut autonomia mentală, corporală, locomotorie, socială și pentru care este necesară prezența continuă a personalului de îngrijire;
· persoanele grabatare, lucide sau ale căror funcții mentale nu sunt în totalitate alterate și care necesită supraveghere și îngrijire medicală pentru marea majoritate a activităților vieții curente, noapte și zi;
· persoanele care nu își pot efectua singure activitățile de bază de zi cu zi;
· persoanele cu tulburări mentale grave (demențe), care și-au conservat, în totalitate sau în mod semnificativ, facultățile locomotorii, precum și unele gesturi cotidiene pe care le efectuează numai stimulate;
· persoanele care necesită o supraveghere permanentă, îngrijiri destinate tulburărilor de comportament, precum și îngrijiri regulate pentru unele dintre activitățile de igienă corporală.

	II
	· persoanele care și-au conservat autonomia mentală și partial autonomia locomotorie, dar care necesită ajutor zilnic pentru unele dintre activitățile de bază ale vieții de zi cu zi;
· persoanele care nu se pot mobiliza singure din poziția culcat în picioare, dar care, odată ridicate, se pot deplasa în interiorul camerei de locuit și necesită ajutor parțial pentru unele dintre activitățile de bază ale vieții de zi cu zi,
· persoanele care nu au probleme locomotorii, dar care trebuie să fie ajutate pentru activitățile de igienă corporală și pentru activitățile instrumentale.

	III
	· persoanele care se deplasează singure în interiorul locuinței, se alimentează și se îmbracă singure, dar care necesită un ajutor regulat pentru activitățile instrumentale ale vieții de zi cu zi (în situația în care aceste persoane sunt găzduite într-un cămin pentru persoane vârstnice ele sunt considerate independente);
· persoanele care nu și-au pierdut autonomia și pot efectua singure activitățile vieții cotidiene.



(2) Constituirea comisiei de evaluare, componența și atribuțiile acesteia se stabilesc prin decizia/dispoziția directorului executiv al Direcției de Asistență Socială Măcin, în condițiile legii.
(3) Sunt considerate persoane vârstnice:
a) persoanele care au împlinit vârsta de 65 ani, potrivit prevederilor art. 6, lit.”bb” din Legea nr. 292/2011 a asistenței sociale, cu modificările și completările ulterioare;
b) persoanele care au împlinit vârsta de pensionare stabilită de lege, conform prevederilor art. 1, alin. (4) din Legea nr. 17/2000 privind asistența socială a persoanelor vârstnice, republicată, cu modificările și completările ulterioare.
Art. 12 Criteriile de eligibilitate ale beneficiarilor:
a) Sunt persoane vârstnice cu domiciliul în orașul Măcin;
b) Sunt persoane vârstnice pentru care s-a stabilit un anumit grad de dependență, conform H.G. nr. 886/2000, modificată prin H.G. nr. 259/2023 pentru aprobarea Grilei naționale de evaluare a nevoilor persoanelor vârstnice;
c) Sunt persoane vârstnice așa cum sunt definite de atele normative în vigoare (art. 6, lit.”bb” din Legea nr. 292/2011 a asistenței sociale și art. 1, alin. (4) din Legea nr. 17/2000) privind asistența socială a persoanelor vârstnice, republicată, cu modificările și completările ulterioare;
d) Sunt persoane vârstnice pentru care serviciile de îngrijire la domiciliu nu pot fi furnizate de către îngrijitorii informali;
e) Sunt persoane vârstnice cărora, prin certificatul de încadrare în handicap, nu li s-a stabilit dreptul la asistent personal/indemnizație în locul asistentului personal/indemnizație pentru însoțitor, etc.;
f) Sunt persoane vârstnice care nu au încheiate contracte de întreținere, contracte de vânzare-cumpărare cu uzufruct viager sau orice alt act juridic cu clauză de întreținere.

Capitolul 4

Accesarea serviciilor de îngrijire la domiciliu

Art. 13 (1) Pentru accesarea serviciilor de îngrijire la domiciliu în cadrul Unității de îngrijire la domiciliu pentru persoane vârstnice Măcin, solicitanții sau reprezentanții legali ai persoanelor vârstnice vor depune pentru întocmirea dosarului administrativ al beneficiarului, următoarele documente*:
a) Cererea pentru acordarea serviciilor sociale (document tipizat DAS Măcin);
b) Declarație tip;
c) Copie după actele de stare civilă (carte de identitate, certificat de naștere, certificat de căsătorie); 
d) Copie după cartea de identitate a reprezentantului legal, dacă e cazul;
e) Copie cupon de pensie sau alte documente care fac dovada veniturilor solicitantului;
f) Adeverință medicală de la medicul de familie din care să reiasă diagnosticul prezent, antecedentele medicale personale precum și faptul că solicitantul suferă/nu suferă de boli psihice și infecto-contagioase;
g) Alte acte medicale din care să rezulte bolile de care suferă solicitantul și tratamentul pe care îl urmează;
h) Adeverință de la Administrația Financiară, din care să rezulte dacă persoana solicitantă mai realizează și alte venituri în afară de pensie;
i) Certificat fiscal privind bunurile mobile și imobile;
j) Alte acte, după caz.
* toate copiile documentelor se efectuează la sediul Direcției de Asistență Socială Măcin
(2) Pentru situațiile în care persoana vârstnică solicitantă nu are aparținători, iar statutul funcțional nu îi permite deplasări pentru obținerea unora din documentele prevăzute la alin. 1, actele necesare se vor obține în baza unor adrese oficiale ale D.A.S. Măcin, către instituțiile respective.
(3) Dosarul persoanei vârstnice solicitantă/beneficiară de servicii de îngrijire la domiciliu, pe lângă actele prevăzute la alin. (1), va fi completat, în funcție de fiecare caz în parte, de următoarele documente întocmite în cadrul serviciului social Unitate de îngrijire la domiciliu pentru persoane vârstnice Măcin:
a) evaluare socio-medicală (fișa geriatrică);
b) referat cu privire la situația socio-medicală a beneficiarului;
c) dispoziție de aprobare/respingere/suspendare/încetare a acordării serviciilor de îngrijire la domiciliu (dispoziția primarului UAT oraș Măcin);
d) contract furnizare/prestare servicii sociale (D.A.S. Măcin – Beneficiar servicii sociale);
e) fișa de evaluare inițială;
f) plan individualizat de asistență și îngrijire;
g) fișă de reevaluare;
g) alte acte necesare, după caz.	
(4) Evaluarea situației socio-economice (fișa geriatrică) a persoanei vârstnice singure sau a familiei persoanei vârstnice se va face de către Direcția de Asistență Socială Măcin prin serviciul social Unitate de îngrijire la domiciliu pentru persoane vârstnice Măcin.
Art. 14 (1) Aprobarea, respingerea, suspendarea sau încetarea dreptului la serviciile de îngrijire la domiciliu pentru persoanele vârstnice se fac prin dispoziția primarului.
(2) Dispozițiile primarului prevăzute la alin. 1 se comunică titularilor în termen de maximum 5 zile de la data emiterii.
(3) Soluționarea cererii de acordare a serviciilor de îngrijire la domiciliu pentru persoanele vârstnice se face în termen de 30 zile de la data înregistrării.
(4) Pentru situațiile prevăzute la art. 13, alin. 2, soluționarea cererii se prelungește cu 15 zile lucrătoare.
Art. 15 (1) Acordarea serviciilor de îngrijire la domiciliu se realizează în baza unui contract de furnizare servicii, încheiat între Direcția de Asistență Socială Măcin și beneficiar sau persoana împuternicită.
(2) Contractul de furnizare servicii sociale se redactează în două sau mai multe exemplare originale, în funcție de numărul semnatarilor din contract.
(3) Modelul contractului de furnizare servicii încheiat cu beneficiarul este cel prevăzut de actele normative în vigoare la data semnării acestuia (model la sediul D.A.S. Măcin, sau pe www.das.macin.ro).
Art. 16 Serviciile de îngrijire la domiciliu încetează în următoarele situații:
a) La solicitarea beneficiarului sau a reprezentantului legal al acestuia;
b) Prin decizia furnizorului de servicii sociale (D.A.S. Măcin);
c) Prin acordul ambelor părți;
d) Decesul beneficiarului;
e) Internarea beneficiarului într-o unitate medicală sau socială;
f) Atunci când beneficiarul a fost încadrat în grad de handicap grav cu asistent personal/cu însoțitor sau beneficiază de indemnizația pentru însoțitor;
g) Schimbarea domiciliului beneficiarului în altă localitate;
h) Expirarea duratei pentru care a fost încheiat contractul;
i) Încheierea, cu alte persoane, a unui contract de vânzare-cumpărare a locuinței beneficiarului cu clauză de întreținere sau orice alt act juridic ce prevede clauze de întreținere, în perioada valabilității contractului de acordare de servicii de îngrijire la domiciliu;
j) Cazuri de forță majoră;
k) Dacă beneficiarul nu respectă prevederile contractuale;
l) Dacă beneficiarul sau familia nu mai doresc furnizarea de acest tip de  servicii sociale;
m) Alte cauze.																 
Capitolul 5

Drepturi și obligații 

Art. 17 Persoanele beneficiare de serviciile de îngrijire la domiciliu au următoarele drepturi:
a) Să li se respecte drepturile și libertățile fundamentale, fără discriminare pe bază de rasă, sex, religie, opinie sau orice altă circumstanță personală ori socială;
b) Să fie informați, în timp util și în termeni accesibili, asupra drepturilor lor;
c) Să participe la procesul de luare a deciziilor în furnizarea serviciilor sociale, respectiv la luarea deciziilor privind intervenția socială care li se aplică; 
d) Să li se asigure păstrarea confidențialității asupra informațiilor furnizate și primite;
e) Să li se asigure continuitatea serviciilor sociale furnizate, atât timp cât se mențin condițiile care au generat situația de dificultate;
f) Să fie protejați de lege atât ei, cât și bunurile lor, atunci când nu au capacitate de exercițiu;	
g) Să li se garanteze demnitatea, intimitatea și respectarea vieții intime;
h) Să participe la evaluarea serviciilor sociale primite;
i) Să fie informați cu privire la drepturile sociale, serviciile primite, precum și cu privire la situațiile de risc ce pot apărea pe parcursul derulării serviciilor;
j) Să li se comunice drepturile și obligațiile, în calitate de beneficiari ai serviciilor sociale;
k) Să fie protejați împotriva riscului de abuz și neglijare;
l) Să-și exprime liber opinia cu privire la serviciile oferite;
m) Să primească servicii sociale prevăzute în planul de intervenție;
n) Să fie informați, în timp util și în termeni accesibili, asupra oportunității acordării altor servicii sociale;
o) Să fie informați, în timp util și în termeni accesibili, cu privire la modificările reglementărilor în domeniul serviciilor de îngrijire la domiciliu;
p) Să refuze, în condiții obiective, primirea serviciilor sociale.	
Art. 18 (1) Persoanele vârstnice beneficiare de servicii de îngrijire la domiciliu au următoarele obligații:
a) Să furnizeze informații corecte cu privire la identitate, situația familială, socială, medicală și economică;
b) Să permită furnizorului de servicii sociale verificarea veridicității acestora;
c) Să participe, în raport cu vârsta, situația de dependență etc., la procesul de furnizare a serviciilor sociale;
d) Să contribuie, în conformitate cu legislația în vigoare, la plata serviciilor sociale furnizate, în funcție de tipul serviciului și de situația lor socio-economică și materială;
e) Să comunice orice modificare intervenită în legătură cu situația lor personală;
f) Să respecte prevederile contractului de furnizare a serviciilor sociale;
(2) Pentru situațiile în care persoana vârstnică, beneficiară de servicii de îngrijire la domiciliu, nu poate furniza informațiile și documentele necesare, obligațiile prevăzute la alin. 1, revin membrilor familiei persoanelor vârstnice/susținătorilor legali.

Capitolul 6

Finanțarea serviciilor de îngrijire la domiciliu

Art. 19 (1) În estimarea bugetului de venituri și cheltuieli, serviciul are în vedere asigurarea resurselor necesare acordării serviciilor sociale cel puțin la nivelul standardelor minime de calitate aplicabile.
(2) Finanțarea cheltuielilor serviciilor se asigură, în condițiile legii, din următoarele surse:
a) contribuțiile persoanelor beneficiare sau a întreținătorilor acestora, după caz;
b) bugetul local al Consiliului Local al orașului Măcin, prin Direcția de Asistență Socială Măcin;
c) bugetul de stat;
d) donații, sponsorizări sau alte contribuții din partea persoanelor fizice ori juridice din țară și din străinătate;
e) fonduri externe rambursabile și nerambursabile;
f) alte surse de finanțare, în conformitate cu legislația în vigoare.

Capitolul 7

Dispoziții finale

Art. 20 (1) Direcția de Asistență Socială Măcin, prin serviciul social Unitate de îngrijire la domiciliu pentru persoane vârstnice Măcin, asigură informarea potențialilor beneficiari și a oricăror persoane interesate cu privire la scopul, funcțiile și modul de organizare și funcționare a serviciilor sociale cu privire la îngrijriea la domiciliu.
(2) Materialele informative vor conține date despre sediul serviciului social, organizarea și funcționarea acestuia, activitățile desfășurate, personalul de specialitate, costul serviciului și cuantumul contribuției financiare a beneficiarului, precum și orice alte informații considerate utile.
Art. 21 (1) Direcția de Asistență Socială Măcin, prin personalul specializat din cadrul serviciului social Unitate de îngrijire la domiciliu pentru persoane vârstnice Măcin, va elabora și aplica o procedură proprie de accesare a serviciilor de îngrijire la domiciliu. Procedura de accesare a serviciului va preciza, după caz: criteriile de eligibiltate ale beneficiarilor, actele necesare, dispoziția de aprobare/respingere/încetare/suspendare, modalitatea de încheiere a contractului de furnizare servicii, modalitatea de stabilire a contribuției beneficiarului, dacă este cazul, etc.
Art. 22 (1) Direcția de Asistență Socială Măcin, prin personalul specializat din cadrul serviciului social Unitate de îngrijire la domiciliu pentru persoane vârstnice Măcin, va acorda ajutor pentru realizarea activităților de bază (ABVZ) și instrumentale ale vieții zilnice (AIVZ), în baza unui plan individualizat de asistență și îngrijire.
(2) În planul individualizat de asistență și îngrijire se consemnează modalitatea de implicare a familiei în îngrijirea beneficiarului, precum și cazurile în care lipsește orice formă de suport familial.
(3) În funcție de gradul de autonomie a beneficiarului și statusul său funcțional, fizic și psihic, personalul serviciului stabilește, în planul individualizat de asistență și îngrijire, activitățile de promovare a inserției beneficiarului în comunitate. Activitățile recomandate privesc inclusiv participarea beneficiarilor la diverse acțiuni de petrecere a timpului liber, evenimente cultural sau orice alte inițiative cetățenești.
Art.23	(1) Monitorizarea situației beneficiarului și aplicării planului individualizat de asistență și îngrijire se realizează de către managerul de caz (MC), responsabil de caz (RC)/șef serviciu, numit de către directorul executiv al Direcția de Asistență Socială Măcin.
(2) Numărul de beneficiari ce revine unui îngrijitor la domiciliu, respectiv unui responsabil de caz, se stabilește în funcție de complexitatea nevoilor beneficiarilor și dificultatea activităților efectuate de îngrijitori (intervenții zilnice și intervalul orar, gradul de dependență, tipul de handicap, tipul de ajutor necesar, riscuri existente, etc.).  
Art.24 	Direcția de Asistență Socială Măcin, prin personalul specializat din cadrul serviciului social Unitate de îngrijire la domiciliu pentru persoane vârstnice Măcin va colabora cu medicul de familie al beneficiarului, cu Compartimentul de Asistență Medicală Comunitară și asigură monitorizarea în scopuri preventive și therapeutice a stării de sănătate somatică și psihică a beneficiarului.
Art.25 (1) Serviciul social Unitate de îngrijire la domiciliu pentru persoane vârstnice Măcin asigură păstrarea confidențialității asupra datelor personale și informațiilor cuprinse în documentele utilizate.
(2) Personalul serviciului păstrează confidențialitatea asupra datelor personale și situației beneficiarului.
(3) Dosarele administrative și dosarele de servicii ale beneficiarilor se păstrează în spații special amenajate (dulapuri, fișete), accesibile doar responsabililor de caz și personalului de conducere.
(4) Fișele de monitorizare servicii utilizate zilnic de îngrijitori se păstrează de asemenea în birouri, dulapuri, fișete.
Art. 26 (1) Serviciul social se asigură că personalul îndelinește activitățile de îngrijire stipulate în contractual de furnizare de servicii încheiat cu beneficiarul.
(2) Conducerea serviciului/furnizorul acestuia stabilește un plan de vizite efectuate la domiciliul beneficiarului de către responsabilul de caz și/sau alți angajați pentru a verifica modul cum își îndeplinește îndatoririle personalul de îngrijire.
Art.27 (1) Serviciul social acordă informare și consiliere beneficiarilor singuri care trebuie să acceseze alte servicii publice din comunitate.
(2) Personalul de îngrijire este instruit să ofere informare și consiliere beneficiarilor care trăiesc singuri și care se pot deplasa și au capacitate de discernământ păstrată, pentru a se adresa serviciilor publice din comunitate. Instruirea beneficiarilor se consemnează în registrul privind perfecționarea continuă a personalului.
(3) Instruirea personalului se realizează semestrial și se consemnează în registrul privind perfecționarea continuă a personalului.
(4) Registrul de evidență privind perfecționarea continuă a personalului și registrul de evidență privind informarea beneficiarilor sunt disponibile la sediul serviciului social/furnizorului acestuia.
Art. 28 (1) Serviciul social organizează sesiuni de informare și consiliere a membrilor familiei.
(2) Personalul serviciului social organizează periodic sesiuni de informare și consiliere a membrilor de familie care locuiesc împreună cu beneficiarul sau au grijă de acesta în afara perioadelor în care activează îngrijitorii formali. Termenele de informare și consiliere privesc în special modul de continuare a îngrijirilor, abordarea beneficiarilor și relaționarea cu aceștia, importanța respectării deciziilor și demnității acestora, adoptarea celor mai adecvate măsuri de menținere și încurajare a participării acestora la viața de familie și în comunitate.
(3) Sesiunile de instruire adresate membrilor de familie sunt consemnate în registrul de evidență privind informarea beneficiarilor.
Art.29 (1) În scopul autoevaluării calității activității proprii, serviciul social Unitate de îngrijire la domiciliu pentru persoane vârstnice Măcin va aplica un set de chestionare pentru măsurarea gradului de satisfacție a beneficiarilor cu privire la activitățile derulate.
(2) Serviciul social Unitate de îngrijire la domiciliu pentru persoane vârstnice Măcin va întocmi și aplica un Cod propriu de etică care va cuprinde un set de regului ce privesc, în principal, asigurarea unui tratament egal pentru toți beneficiarii, fără niciun fel de discriminare, acordarea serviciilor exclusiv în interesul beneficiarilor și pentru protecția acestora, respectarea eticii profesionale în relația cu beneficiarii.
Art.30 	Serviciul social Unitate de îngrijire la domiciliu pentru persoane vârstnice Măcin va respecta prevederile legale privind administrarea și gestionarea resurselor financiare și materiale destinate serviciului și va deține documentele financiar-contabile, precum și rapoartele de control ale organsimelor prevăzute de lege (Curtea de Conturi, Inspecția Muncii, Inspecția Socială, etc.).
Art. 31 (1) Serviciul social Unitate de îngrijire la domiciliu pentru persoane vârstnice Măcin elaborează un raport anual de activitate.
(2) Raportul de activitate se finalizează în luna ianuarie a anului curent pentru anul anterior.
(3) Raportul de activitate al serviciului social Unitate de îngrijire la domiciliu pentru persoane vârstnice Măcin face parte integrantă din raportul anual de activitate al Direcției de Asistență Socială Măcin.

